МОТИВИ
към Проект на Наредба за придобиване, притежаване и отглеждане на кучета на територията на Община Антон
1. Причини, които налагат приемането на нормативния акт:
Настоящият проект на Наредба за придобиване, притежаване и отглеждане на кучета на територията на Община Антон цели да замени досега действащата наредба, приета през 2018 г. Основната причина е необходимостта от пълно синхронизиране на местната нормативна уредба с настъпилите изменения в националното законодателство – по-конкретно в Закона за ветеринарномедицинската дейност (ЗВМД) и Закона за защита на животните (ЗЗЖ). Старата наредба съдържа неточни препратки, несъответствия, включително определяне на глоби, което е в пряко нарушение на Закона за административните нарушения и наказания (ЗАНН) и Конституцията на Република България.
2. Цели, които се поставят с приемането на новия нормативен акт:
Основната цел на проекта е установяването на ясен, законосъобразен и работещ механизъм за контрол върху притежаването и отглеждането на кучета. С наредбата се цели: намаляване на броя на безстопанствените кучета чрез насърчаване на кастрацията; повишаване на безопасността на гражданите на обществени места; засилване на контрола върху идентификацията (чипирането) на животните и осигуряване на по-висока чистота на обществените пространства в Община Антон.
3. Финансови и други средства, необходими за прилагането на новата наредба:
Приемането на новата наредба не изисква допълнителни финансови средства от общинския бюджет. Приходите от годишните такси за притежаване на кучета, както и събраните глоби от констатирани нарушения, ще постъпват целево в бюджета на Община Антон и ще се използват изключително за финансиране на мероприятия по овладяване на популацията на безстопанствените животни, кастрационни програми, кампании и изграждане на обекти за тяхното настаняване.
4. Очаквани резултати от прилагането на наредбата:
Очаква се увеличаване на дела на регистрираните и чипирани кучета в общината, което ще позволи лесно идентифициране на собствениците при изгубване или изоставяне на животно. Наред с това, чрез въвеждането на ясни санкции, съобразени с държавните стандарти, ще се постигне по-висока превенция срещу нарушения като разхождане на агресивни кучета без намордник и замърсяване на обществени зони.
5. Съответствие с правото на Европейския съюз:
Проектът на Наредбата е в пълно съответствие с Европейската конвенция за защита на животните-компаньони, както и с българското законодателство, което изцяло е транспонирало европейските директиви и регламенти в областта на хуманното отношение към животните.

ЗА ПРИДОБИВАНЕ, ПРИТЕЖАВАНЕ И ОТГЛЕЖДАНЕ НА КУЧЕТА НА ТЕРИТОРИЯТА НА ОБЩИНА АНТОН
Раздел І. Общи положения
Чл. 1. (1) Наредбата регламентира реда и начина за придобиване, притежаване, отглеждане, развъждане на кучета – като домашни любимци за компания, кучета за лов и охрана, кучета за специални дейности към Министерството на вътрешните работи (МВР) и Министерството на отбраната (МО), както и взаимоотношенията между общинската администрация, ветеринарномедицинските органи, организациите за защита на животните и собствениците на домашни любимци.
(2) Разпоредбите на настоящата Наредба са задължителни за всички физически и юридически лица, които живеят, временно пребивават или управлението на които е на територията на Община Антон.
Чл. 2. Според начина на отглеждане и предназначение, кучетата се класифицират на:
1. Регистрирани – собственост на физически и юридически лица, организации, учреждения и други, записани в Регистъра на Общината.
2. Нерегистрирани – собственост на обитателя на жилището, организацията или учреждението, в които домуват, но не са регистрирани по установения ред.
3. Безнадзорни – с определен собственик и регистрация, но се движат свободно без придружител.
4. Безстопанствени – без собственик, без регистрация и свободно движещи се.
Раздел ІІ. Придобиване на кучета
Чл. 3. (1) Придобиването на кучета се удостоверява с:
1. Договор за покупко-продажба от търговски обект, лицензиран развъдник, приют, други физически и юридически лица.
2. Договор за дарение от лицензиран развъдник, приют, други физически и юридически лица.
3. Ветеринарномедицински документи при внос от чужбина.
(2) Придобиване на куче от „Приют за безстопанствени животни“ се допуска само за кастрирани кучета.
(3) Придобиване на безстопанствено куче от улицата се удостоверява чрез регистрационни документи, съгласно чл. 174 от Закона за ветеринарномедицинската дейност (ЗВМД).
Чл. 4. Не се разрешава продажба на животни на лица под 18-годишна възраст без съгласието на родител или настойник.
Раздел ІІІ. Регистрация и такси
Чл. 5. (1) Собствениците на кучета, навършили 6-седмична възраст, ги представят на ветеринарен лекар, който упражнява ветеринарномедицинска практика, за издаване на паспорт по образец, ваксинация и обезпаразитяване.
(2) При навършване на 4-месечна възраст или в 7-дневен срок от придобиване на куче над тази възраст, собственикът регистрира кучето при ветеринарен лекар, като представя документ за платена такса по чл. 175, ал. 1 от ЗВМД.
(3) При регистрация на кучето ветеринарният лекар поставя инжектируем транспондер (микрочип) и издава идентификационен документ (паспорт), отговарящи на изискванията на наредбата по чл. 51, ал. 5 от ЗВМД. Данните задължително се въвеждат в Интегрираната информационна система на БАБХ (ВетИС).
(4) Ветеринарният лекар изпраща ежемесечно данните от ветеринарномедицинския паспорт на всяко регистрирано куче в Областната дирекция по безопасност на храните (ОДБХ) и в Общината.
(5) Собствениците на кучета заплащат стойността на ветеринарномедицинския паспорт и на манипулацията по поставяне на микрочипа.
Чл. 6. Регистърът в Община Антон съдържа следните данни:
(1) За всяко куче се събират, въвеждат и обработват данни за:
1. Номер и дата на регистрация.
2. Трите имена на собственика и постоянния му адрес.
3. Адрес, на който пребивава кучето.
4. Име на кучето, порода, външни белези и цел за използване.
5. Кастрация на кучето.
(2) За всяко физическо лице – собственик на куче, се събират, въвеждат и обработват данни за:
1. Собствено име, бащино име и фамилия.
2.  ЕГН.
3. Адрес.
(3) За всяко юридическо лице – собственик на куче, се събират, въвеждат и обработват данни за:
1. Наименование.
2.  БУЛСТАТ / ЕИК.
3. Адрес на регистрация.
Чл. 7. (1) Годишната такса за притежаване на куче се заплаща ежегодно в срок до 31 март на текущата година или в едномесечен срок от датата на придобиване на кучето, когато то е придобито или родено след 31 март. За кучета, придобити през текущата година, таксата се дължи в размер на една дванадесета от годишния ѝ размер за всеки месец до края на годината, включително за месеца на придобиването.
(2) При придобиване на куче с вече платена годишна такса за притежаване, същата не се заплаща наново за текущата година.
(3) Не се заплаща такса по чл. 175, ал. 1 от ЗВМД за куче с поставен микрочип за първата година от неговото регистриране.
Чл. 8. (1) Освобождават се от такса за притежаване на куче собствениците на:
1. Кучета на лица с увреждания (кучета-водачи и асистенти).
2. Служебни кучета в организациите на бюджетна издръжка.
3. Кучета, използвани за опитни цели.
4. Кучета, използвани от Българския червен кръст (БЧК).
5. Кастрирани кучета.
6.  Кучета, които придружават или охраняват селскостопански животни, отглеждани в регистриран животновъден обект.
7. Ловни кучета, собственост на лица, придобили право на лов по реда на Закона за лова и опазване на дивеча.
(2) Приходите от събраните такси постъпват в общинския бюджет и се използват за мероприятия, свързани с намаляване броя на безстопанствените кучета.
Чл. 9. Всички настъпили промени (продажба, смърт или смяна на адреса на отглеждане) се обявяват в 7-дневен срок в общинската администрация и пред съответните ветеринарномедицински органи.
Раздел ІV. Правила за отглеждане на кучета
Чл. 10. Правила за отглеждане на кучета на територията на Община Антон:
(1) Всеки, който отглежда куче или се грижи за такова, е отговорен за неговото здравословно състояние.
(2) Всеки, който отглежда куче или се грижи за такова, е длъжен да му осигурява условията, грижите и вниманието, съобразени с естествените му нужди според породата му.
(3) Едно куче не може да бъде отглеждано, ако:
1. Условията, посочени в ал. 1 и ал. 2 от настоящия член, не са изпълнени.
2. Въпреки създадените условия по ал. 2 от настоящия член, кучето не може да се приспособи към тях.
(4) В случаите по ал. 3 и когато стопанинът не е успял да намери нов собственик на кучето, то се настанява в регистриран „Приют за безстопанствени животни“. Настаняването става доброволно от човека, който го отглежда, по установения за това ред.


Чл. 11. Всеки собственик на куче е длъжен:
1. Да вземе мерки животното да не замърсява обществени места, като почисти мястото незабавно след дефекация.
2. Да вземе мерки животното да не създава опасност за хора или за други животни.
3. Да вземе мерки за предотвратяване на нежелано размножаване на животното.
4. При използването им за размножаване да се съобразява с физиологичните, анатомичните и поведенческите им характеристики и да не допуска застрашаване на тяхното здраве.
5. При извеждането на кучето да носи в себе си ветеринарномедицинския паспорт и да го представя за проверка на общинските и ветеринарномедицинските органи.
6. Да представя ветеринарномедицинския паспорт при посещение при ветеринарен лекар.
7. Ежегодно да представя кучето за ваксинация срещу бяс.
8. Когато го отглежда в затворени помещения, ежедневно да му осигурява необходимата разходка.
9. Когато го отглежда вързано на открито, да му осигури подслон и площ за свободно движение.
10. Да се грижи за животното и да не го изоставя.
11. Да осигурява на всяко животно в зависимост от вида, възрастта и породата му:
а) Място за обитаване и условия, съобразени с нуждите му.
б) Необходимото пространство и свобода на движение.
в) Достатъчно количество храна и вода.
г) Свободен достъп до местата за хранене и поене.
д) Подходящ микроклимат.
е) Редовно профилактично ветеринарномедицинско обслужване и незабавно лечение при заболяване или нараняване.
ж) Подходящи съдове за хранене и поене, поставени по начин, който не позволява замърсяването им и намалява до минимум агресивната конкуренция между животните.
12. Да предприеме всички мерки за предотвратяване на бягството на животното.
13. Гледачите на животни да проверяват най-малко един път дневно състоянието им.
Чл. 12. Собствениците на кучета, които ги използват за размножаване, са длъжни да се регистрират по чл. 137 от ЗВМД.
Чл. 13. (1) Забранява се:
1. Причиняването на страх, нараняване, болка, страдание, стрес или смърт на животни, освен в случаите, посочени в закона, или при самозащита.
2. Използването на животни за представления, водещи до болка, наранявания или увреждания на животното.
3. Дресурата на животни по начин, който им причинява болка или страдание.
4. Подлагането на животни на натоварвания, които не са съобразени с анатомичните и физиологичните им възможности.
5. Връзването на животни по начин, който им причинява болка, страдание или нараняване.
6. Отглеждането на животни при постоянна тъмнина или постоянно вързани.
7. Разхождането по улиците на диви животни с цел представления или търговия.
8. Извършването на ветеринарномедицински манипулации и прилагането на ветеринарномедицински продукти от лица без необходимата квалификация.
9. Прилагането на упойващи вещества или вещества, които увреждат здравето на животните, с изключение на случаите, които са медицински оправдани.       .
10. Разхождането на кучета на територията на учебните, детските, здравните заведения, детските и спортните площадки и на местата, обозначени със забранителни знаци от общината.
11. Разхождането на кучета от едрите породи от малолетни лица (под 14-годишна възраст).
12. Извеждането на кучета без повод, а на агресивни кучета – и без намордник.
13. Насъскването на кучета спрямо хора и животни на обществени места.
14. Храненето на животни с храни, които съдържат вредни субстанции, или храни, неподходящи за вида, възрастта и здравословното им състояние.
15. Настаняването на едно и също място на несъвместими видове животни или на животни от един вид, когато това може да породи агресивност.
(2) Не се допуска естественото или изкуствено заплождане, което води до или създава опасност за увреждане здравето на кучето.
(3) Собствениците на кучета следва да осигурят задължителна кастрация, при условие че са допуснали веднъж размножаване и не са в състояние да отглеждат новородените.
Раздел V. Административно-наказателни разпоредби
Чл. 14. Контролни органи по смисъла на Наредбата са кметът на Община Антон и определените със заповед от него длъжностни лица в Община Антон, както и полицейски служители на РУ-Пирдоп.
Чл. 15. (1) Контролните органи по чл. 14 извършват:
• Проверки по заповед на кмета на Община Антон.
• Системни проверки.
• Проверки по постъпили писмени молби, жалби и сигнали за нарушения на Наредбата, подадени от държавни органи, физически и юридически лица.
(2) Контролните органи:
1. Установяват самоличността на собственика на животното със съдействието на полицейски служители на РУ-Пирдоп.
2. Имат право да влизат след осигурен достъп от страна на собственика в недвижими имоти, където се отглеждат животни или се предполага, че се отглеждат или третират животни.
3. Собствениците на кучета са длъжни да осигуряват достъп до всички обекти и цялата документация, необходима за осъществяване на проверката.
(3) При констатиране на нарушения по тази Наредба контролните органи:
1. Съставят констативни протоколи и дават предписания със срокове и отговорници за отстраняването им;
2. Съставят актове за установяване на административни нарушения (АУАН);
3. Налагат глоба срещу фиш/квитанция в законоустановените размери. При отказ от страна на нарушителя да заплати глобата на място, му се съставя акт по реда на Закона за административните нарушения и наказания (ЗАНН).
(4) Въз основа на съставените актове за установени административни нарушения се издават наказателни постановления от кмета на Община Антон или от оправомощено от него длъжностно лице.
Чл. 16. Санкции и глоби:
(1) За констатирани нарушения по чл. 11, т. 1 и 2 от настоящата Наредба, нарушителят се наказва с глоба в размер на 51,13 € (съгл. чл. 426 от ЗВМД за почистване и безопасност).
(2) Който не изпълни задълженията по чл. 11, т. 5–9, се наказва с глоба в размер от 25,56 €  до 255,65 €.
[bookmark: _GoBack](3) Който не изпълни задълженията по чл. 13, т. 1–9 и т. 13–15, се наказва с глоба в размер от 255,65 € до 511,29 €, а при повторно нарушение – от 511,29 € до 1 022,58 € /съгл. чл. 62, ал.1 и ал. 6 от Закона за защита на животните (ЗЗЖ), връзка чл. 7, ал. 1 и ал. 2/.
(4) Нарушител на забраната по чл. 13, т. 10 и т. 12 от Наредбата (разхождане на недопустими обществени места) се наказва с глоба в размер на 51,13 €. 
(5) Собственик на куче, който наруши изискване по чл. 5, ал. 1, ал. 2, ал. 3 и ал. 5 (липса на микрочип и идентификация), се наказва с глоба в размер на 102,26 €. Когато нарушението е извършено от юридическо лице или едноличен търговец, се налага имуществена санкция от 102,26 € до 306,78 €.
Чл. 17. Установяването на нарушенията, издаването, обжалването и изпълнението на наказателните постановления се извършва по реда на Закона за административните нарушения и наказания (ЗАНН).
Чл. 18. Глобите, събрани по реда на тази Наредба, постъпват в общинския бюджет и се използват изключително за:
1. Мерки и дейности, насочени към овладяване на популацията на безстопанствените кучета на територията на Община Антон.
2. Финансиране на общински кастрационни програми и кампании.
3. Сключване на договори с частно практикуващи ветеринарни лекари за извършване на кастрации на безстопанствени кучета.
4. Изграждане и поддръжка на общински приют или съвместни съоръжения.
Раздел VI. Преходни и заключителни разпоредби
§ 1. Настоящата Наредба се приема на основание чл. 21, ал. 2 от Закона за местното самоуправление и местната администрация (ЗМСМА), Закона за местните данъци и такси (ЗМДТ), Закона за ветеринарномедицинската дейност (ЗВМД) и Закона за защита на животните (ЗЗЖ).
§ 2. Контролът по изпълнението на наредбата се възлага на упълномощени със заповед на кмета служители на Община Антон.
§ 3. (1) Наредбата влиза в сила от датата на приемането ѝ от Общински съвет – Антон и може да бъде изменяна или допълвана по реда на нейното приемане.
(2) Лицата, които са придобили кучета до влизането в сила на наредбата, са длъжни да ги регистрират в Общинска администрация – Антон в срок до 6 месеца от влизането ѝ в сила.
Наредбата за реда за придобиване, притежаване и отглеждане на кучета на територията на Община Антон е приета с Решение № ………………………..… на Общински съвет – Антон и отменя действащата до момента Наредба за регистриране и стопанисване на кучетата в Община Антон, приета с Решение № 411 от протокол № 40/07.08.2018 г. на Общински съвет – Антон.
